Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 753/13/5502	Čadca, 26.5.2014
EEČ : 2-37-146-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
pre prečin nezaplatenia dane a poistného podľa § 287 ods. 1 Trestného zákona, na tom skutkovom základe, že ako konateľ obchodnej spoločnosti zapísanej v Obchodnom registri Slovenskej republiky pod obchodným menom XXXXX XXXXX, so sídlom XXXXX, XXXXX, okres XXXXX, v období od 30.08.2012 do 30.10.2013 si nesplnil povinnosť určenú ustanovením § 11 ods. 1 písm. c/, § 16 ods. 1 a § 17 ods. 1 zákona č. 580/2004 Z. z. o zdravotnom poistení vo vtedy platnom znení a tiež určenú ustanovením § 128 ods. 1 písm. b/, ods. 2 písm. b/, ods. 3 písm. b/, ods. 10 písm. b/, § 142 ods. 1 a § 143 ods. 2 zákona č. 461/2003 Z. z. o sociálnom poistení vo vtedy platnom znení, keďže vypočítal z vymeriavacieho základu svojich zamestnancov poistné na nemocenské poistenie, na dôchodkové poistenie, na verejné zdravotné poistenie a na poistenie v nezamestnanosti, pričom priznané poistné nezaplatil Sociálnej poisťovni - pobočka XXXXX, Všeobecnej zdravotnej poisťovni, a. s. pobočka XXXXX a Dôvera zdravotnej poisťovni, a.s. Bratislava, toto si ponechal, čím uvedeným inštitúciám nezaplatil poistné v celkovej sume 6.991,03 €, ktoré mohlo byť uhradené z finančných prostriedkov, ktorými spoločnosť disponovala ku dňu splatnosti poistného,

lebo zanikla trestnosť činu.

Odôvodnenie:
Poverený príslušník Obvodného oddelenia PZ v Čadci vydal dňa 14.08.2013 uznesenie pod sp. zn. ČVS:ORP-937/OO-CA-2013, ktorým podľa § 199 ods. 1 Trestného poriadku začal trestné stíhanie pre prečin nezaplatenia dane a poistného podľa § 278 ods. 1 Trestného zákona a následne dňa 19.11.2013 podľa § 206 ods. 1 Trestného poriadku vzniesol obvinenie XXXXX, nar. XXXXX v Čadci, trvale bytom XXXXX, okres XXXXX, pre prečin nezaplatenia dane a poistného podľa § 278 ods. 1 Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ. Napokon dňa 03.03.2014 podľa § 206 ods. 5 Trestného poriadku vyšetrovateľ rozšíril obvinenie XXXXX, pre čiastkové útoky pokračujúceho prečinu nezaplatenia dane a poistného podľa § 278 ods. 1 Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ.

	Trestné konanie sa viedlo na podklade trestného oznámenia Sociálnej poisťovne- pobočka XXXXX zo dňa 14.06.2013. Z oznámenia sa javilo dôvodné podozrenie zo spáchania prečinu nezaplatenia dane a poistného podľa § 278 ods. 1 Trestného zákona.

Uvedeného trestného činu sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.

	Citované ustanovenie § 278 Trestného zákona postihuje konanie páchateľa, ktorý ako zamestnávateľ (s poukazom na okolnosti tohto prípadu) v zákonom určených termínoch nezaplatí poistné, ktoré by malo byť zaslané príslušným inštitúciám. Suma poistného je pritom určená percentuálnou sadzbou z vymeriavacieho základu, t. j. z hrubých miezd zamestnancov a táto je upravená ustanoveniami zákona č. 461/2003 Z. z. o sociálnom poistení v platnom znení, resp. zákona č. 580/2004 Z. z. o zdravotnom poistení v platnom znení. Aby mohlo byť skonštatované, že páchateľ sa dopustil vyššie uvedeného trestného činu, musí byť preukázané, že páchateľ, ako osoba konajúca a zodpovedná za firmu, teda aj za odvedenie zákonných odvodov, mal k dispozícii, po úhrade mzdových nárokov zamestnancov, dostatok finančných prostriedkov na to, aby zákonné odvody uhradil. 

	Poverený príslušník PZ viedol trestné stíhanie pre prečin nezaplatenia dane a poistného podľa § 278 odsek 1 Trestného zákona, kde uvedený trestný čin je pokračujúcim trestným činom s poukazom na ustanovenie § 122 odsek 10 Trestného zákona, pričom s poukazom na § 122 odsek 13 Trestného zákona je jednota skutku prerušená vtedy, keď je obvinenému oznámené vznesenie obvinenia, t. j. dňom doručenia uznesenia o vznesení obvinenia. Ak páchateľ pokračuje v páchaní rovnakého trestného činu už ide o ďalší skutok, resp. trestný čin. Zo spisu je zrejmé, že uznesenie o vznesení obvinenia bolo obvinenému doručené, oznámené dňa 29.11.2013 a tak spáchanie skutku možno ohraničiť obdobím od 30.08.2012 (splatnosť odvodov za júl 2012) do 30.10.2013 (splatnosť odvodov za september 2013). Uvedené obdobie bolo predmetom trestného konania.

	Poverený príslušník PZ postupne do spisu zabezpečil aktualizované správy od jednotlivých inštitúcii, ktorým neboli zákonné odvody uhradené. Z jednotlivých správ vyplýva, že obvinený neodviedol poistné za zamestnancov za obdobie mesiacov od júla 2012 do septembra 2013: Sociálnej poisťovni - pobočka XXXXX v sume 4.120,05 €, ďalej neodviedol Všeobecnej zdravotnej poisťovni, a.s., pobočka XXXXX poistné v sume 2.591,69 € a Dôvera zdravotnej poisťovni, a.s. Bratislava nebolo v uvedenom období uhradené poistné v sume 278,84 €. 

	Poverený príslušník PZ do spisu zabezpečil znalecký posudok z odboru ekonómia a manažment, z odvetvia účtovníctvo a daňovníctvo, kontroling, od XXXXX. Znalec v posudku na podklade správ od jednotlivých inštitúcii vyčíslil výšku odvodovej povinnosti voči dotknutým inštitúciám. Z posudku je zrejmá výška neodvedeného poistného a znalec sa v posudku vyjadril k platobnej schopnosti (solventnosti) firmy obvineného ku výplatným termínom t. j. k termínom, kedy mali byť zrazené z hrubých miezd zamestnancov príslušné odvody a tieto mali byť zaslané jednotlivým inštitúciám uvedeným vo výrokovej časti uznesenia. Z posudku je zrejmé, že firma disponovala dostatkom finančných prostriedkov na úhradu zákonných odvodov za celé obdobie, teda za obdobie od mesiaca júl 2012 do mesiaca september 2013, kde uvedené poistné bolo splatné k 30. dňu nasledovného mesiaca, teda od 30.08.2012 do 30.10.2013. 

	Obvinený XXXXX akceptoval vyčíslený dlh na poistnom a uviedol, že poistné opomenul platiť. Zároveň prisľúbil dlžné poistné uhradiť. 

	Svedok- poškodený XXXXX, ako zástupca Všeobecnej zdravotnej poisťovne, a.s. pobočka XXXXX sa vyjadril vo výpovedi k aktuálnemu stavu dlhu firmy XXXXX na poistnom ku dňu výsluchu. XXXXX zdravotná poisťovňa, a.s. pobočka XXXXX počas celého konania poskytovala správy o aktuálnom dlhu na poistnom, pričom je možné skonštatovať, že za obdobie od júla 2012 do septembra 2013 nebolo Všeobecnej zdravotnej poisťovne, a.s. pobočka XXXXX uhradené poistné za zamestnávateľa v celkovej sume 2.591,69 €.

	Svedkyňa- poškodená XXXXX ako zástupkyňa Sociálnej poisťovne, pobočka XXXXX sa taktiež vo výpovedi vyjadrila k aktuálnemu stavu dlhu firmy XXXXX na poistnom ku dňu výsluchu. Rovnako tak samotná Sociálna poisťovňa, pobočka XXXXX počas celého konania poskytovala správy o aktuálnom dlhu na poistnom, pričom je možné skonštatovať, že za obdobie od decembra 2012 do augusta 2013 nebolo Sociálnej poisťovni, pobočka XXXXX uhradené poistné za zamestnávateľa v celkovej sume 4.120,05 €.

	Dôvera zdravotná poisťovňa, a.s. Bratislava v zastúpení XXXXX v priebehu celého konania poskytovala správy o aktuálnom dlhu na poistnom, pričom je možné skonštatovať, že za obdobie od júla 2012 do augusta 2013 nebolo Dôvera zdravotnej poisťovni, a.s. Bratislava uhradené poistné za zamestnávateľa v celkovej sume 278,84 €.

	Následne boli poverenému príslušníkovi PZ obvineným predložené potvrdenia od Sociálnej poisťovne, pobočka XXXXX zo dňa 21.05.2014, od Všeobecnej zdravotnej poisťovne, a.s. pobočka XXXXX zo dňa 21.05.2014 a Dôvera zdravotnej poisťovne, a.s., Bratislava zo dňa 12.03.2014, z ktorých vyplýva, že ku dňu 21.05.2014 žiadna z dotknutých inštitúcii neevidovala pohľadávky z titulu nedoplatkov na poistnom voči firme XXXXX XXXXX, pričom z predložených listinných dôkazov vyplýva, že obvinený platby realizoval ešte v dňoch 31.03.2014 a 01.04.2014. Preštudovanie vyšetrovacieho spisu po skončení vyšetrovania sa pritom uskutočnilo dňa 21.05.2014 a obvinený sa ho zúčastnil. 

	S poukazom na vyššie uvedené okolnosti je zrejmé, že možno prijať záver o tom, že obvinený si podlžnosti na poistnom za obdobie od júla 2012 do septembra 2013 dodatočne uhradil.

	V tejto súvislosti poukazujem na ustanovenie § 86 písm. e/ Trestného zákona, podľa ktorého trestnosť trestného činu zaniká aj vtedy, ak ide o trestný čin nezaplatenia dane a poistného podľa § 278 ods. 1 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Keďže obvinený XXXXX dodatočne uhradil podlžnosti na poistnom, ktoré mal odviesť za svojich zamestnancov, možno skonštatovať, že splnil podmienku uvedenú v ustanovení § 86 ods. 1 písm. e/ Trestného zákona, na základe čoho možno vyvodiť záver, že u neho zanikla trestnosť činu, pre ktorý je trestne stíhaný a preto som rozhodol tak, ako je uvedené vo výrokovej časti tohto uznesenia a trestné stíhanie obvineného XXXXX pre prečin nezaplatenia dane a poistného podľa § 278 ods. 1 Trestného zákona, som podľa § 215 ods. 1 písm. h/ Trestného poriadku zastavil, nakoľko zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. Právo podať sťažnosť prislúcha obvinenému a poškodenému. Rozhodnutím o zastavení trestného stíhania nie sú dotknuté nároky poškodenej strany, ktoré si môže uplatniť v príslušnom konaní súde. 

Mgr. Roman Lendóci
prokurátor